Α4-0313/95

Σύσταση του Ευρωπαϊκού Κοινοβουλίου προς το Συμβούλιο σχετικά με την εκλογή του Συμβουλίου και του Προέδρου της Αυτόνομης Παλαιστινιακής Αρχής και το ρόλο της Ένωσης

Το Ευρωπαϊκό Κοινοβούλιο,

- έχοντας υπόψη την πρόταση συστάσεως προς το Συμβούλιο, του κ. Aelvoet και άλλων σχετικά με την εκλογή του Συμβουλίου και του Προέδρου της Αυτόνομης Παλαιστινιακής Αρχής και το ρόλο της Ευρωπαϊκής Ένωσης (Β4-1332/95),

- έχοντας υπόψη το άρθρο Ι7 της Συνθήκης για την Ευρωπαϊκή Ένωση,

- έχοντας υπόψη το άρθρο 46, παράγραφος 3 του Κανονισμού του,

- έχοντας υπόψη την απόφαση του Συμβουλίου της 25ης Σεπτεμβρίου 1995 που συμπληρώνει την απόφαση 94/276/ΚΕΠΠΑ σχετικά με μία κοινή δράση που θεσπίσθηκε από το Συμβούλιο βάσει του άρθρου Ι3 της Συνθήκης για την Ευρωπαϊκή Ένωση, υπέρ της ειρηνευτικής διαδικασίας στη Μέση Ανατολή, σχετικά με την επιτήρηση των εκλογών για το παλαιστινιακό Συμβούλιο και το συντονισμό της διεθνούς ενέργειας επιτήρησης των εκλογών ((ΕΕ L 238 της 06.10.1995, σελ. 4)),

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής (Α4-0313/95),

Α. εκτιμώντας ότι οι επικείμενες εκλογές για το Συμβούλιο και τον Πρόεδρο της Αυτόνομης Παλαιστινιακής Αρχής αντιπροσωπεύουν ένα θεμελιώδους σημασίας βήμα προς τη γενίκευση της ειρήνης στη Μέση Ανατολή,

Β. συγκλονισμένο από τη δολοφονία του ισραηλινού πρωθυπουργού Γιτζάκ Ραμπίν, ο οποίος πλήρωσε με τη ζωή του τη δέσμευσή του για την ειρήνη,

Γ. χαιρετίζοντας με ικανοποίηση την προσήλωση των υπευθύνων στην ειρηνευτική διαδικασία, οι οποίοι δήλωσαν αποφασισμένοι να συνεχίσουν στην ίδια οδό που χάραξε με την αποφασιστικής σημασίας συμβολή του ο αδικοχαμένος πρωθυπουργός,

Δ. έχοντας επίγνωση ότι ο φονταμενταλισμός και ο εθνικιστικός εξστρεμισμός, που βρίσκουν έκφραση στην τρομοκρατία, θα μπορούσαν να θέσουν σε κίνδυνο την αίσια έκβαση των διαδικασίων που έχουν ήδη δρομολογηθεί,

Ε. πεπεισμένο για τις θετικές συνέπειες που η διαδικασία αυτή θα έχει για τη σταθερότητα και την ασφάλεια της ευρωπαϊκής ηπείρου καθώς και ότι το Συμβούλιο και τα κράτη μέλη οφείλουν να αναπτύξουν μια θετική δράση πέρα από την απλή παροχή βοήθειας και την επιτήρηση των εκλογών,

1. Συνιστά στο Συμβούλιο:

α) να διασφαλίσει τη στενή συμμετοχή της αντιπροσωπείας του Ευρωπαϊκού Κοινοβουλίου στις εργασίες της Ευρωπαϊκής Εκλογικής Μονάδας, με στόχο να της επιτραπεί η δέουσα συμμετοχή στην εποπτεία της εκλογικής διαδικασίας σε όλα της τα στάδια, τις λεπτομέρειες και τους στόχους[semigr ]

β) να τονίσει, ενόψει των εκλογών και του πλαισίου της κοινής δράσης που έχει ήδη δρομολογηθεί, τη σαφή και ανεπιφύλακτη δέσμευση της Ένωσης υπέρ της ειρηνευτικής διαδικασίας μέσω μιας πολιτικής πρωτοβουλίας που στοχεύει στη διευκόλυνση της σύναψης συμφωνίας ανάμεσα στις παλαιστινιακές αρχές και την κυβέρνηση του Ισραήλ, επί των ζητημάτων που βρίσκονται ακόμα σε εκκρεμότητα, παρέχοντας ειδικότερα τη μέγιστη δυνατή υποστήριξη προς την κυβέρνηση του Ισραήλ σ´ αυτό το δύσκολο και αποφασιστικό στάδιο[semigr ]

γ) να λάβει αμέσως εκείνα τα μέτρα νομικού, οικονομικού και εμπορικού χαρακτήρα που απαιτούνται για την προώθηση της οικονομικής ανάπτυξης των εδαφών που τελούν υπό την κυριαρχία των παλαιστινιακών αρχών, με τις οποίες θα ήταν επιθυμητή η έναρξη διερευνητικών διαπραγματεύσεων με στόχο τη σύναψη μιας ευρωμεσογειακής συμφωνίας σύνδεσης[semigr ]

δ) να εντείνει τις διαμεσολαβητικές του προσπάθειες προς όλες τις χώρες της περιοχής προκειμένου να προωθηθεί η ειρηνευτική διαδικασία και να ευνοηθεί η δημιουργία κλίματος μεγαλύτερης ασφάλειας και εμπιστοσύνης για τη διεξαγωγή των εκλογών[semigr ]

2. αναθέτει στον Πρόεδρό του να διαβιβάσει την παρούσα σύσταση στο Συμβούλιο και, προς ενημέρωση, στην Επιτροπή.